MVP กลิ่นอายเทกโอเวอร์..!?
หุ้นบริษัท เอ็ม วิชั่น จำกัด (มหาชน) หรือ MVP กลับมาเป็นเป้าสายตาอีกครั้ง..!
27 พ.ย. 2562

สำนักข่าวรัชดา
หุ้นบริษัท เอ็ม วิชั่น จำกัด (มหาชน) หรือ MVP กลับมาเป็นเป้าสายตาอีกครั้ง..!
หลังจากเมื่อวันศุกร์ที่ 22 พ.ย.ที่ผ่านมา ผู้ถือหุ้นใหญ่ MVP ขาย Big Lot จำนวน 24 ล้านหุ้น คิดเป็น 12% ของสิทธิออกเสียงทั้งหมดของกิจการ มูลค่ารวม 36 ล้านบาท ให้กับ “สุระ คณิตทวีกุล” ผู้ถือหุ้นใหญ่และผู้บริหารบริษัท คอมเซเว่น จำกัด (มหาชน) หรือ COM7 ซึ่งก่อนหน้านี้ถือหุ้น MVP อยู่แล้ว 6.70%
การทำ Big Lot ครั้งนี้ทำให้ “สุระ” ขึ้นมาเป็นผู้ถือหุ้นอันดับ 2 ของ MVP ในสัดส่วน 19.1% ทันที..!
ส่งผลให้ราคาหุ้น MVP ในวันดังกล่าวปรับขึ้นร้อนแรง 12.05% ขณะที่ในรอบ 1 สัปดาห์ที่ผ่านมา ราคาปรับขึ้นไปแล้ว 21.5% และรอบ 1 เดือน ปรับขึ้น 16.25%
นอกเหนือจากการที่ “สุระ” ขึ้นมาเป็นผู้ถือหุ้นอันดับ 2 ของ MVP แล้ว ยังมีอีกจุดที่น่าสนใจ คือกรณีการถือหุ้นไขว้ระหว่าง MVP และ COM7 ของ “บัญชา พันธุมโกมล” โดย “บัญชา” เป็นผู้ถือหุ้นอันดับ 7 ของ MVP ในสัดส่วน 2.58% และเป็นผู้ถือหุ้นอันดับ 3 ของ COM7 ในสัดส่วน 5.91% มีนัยยะอะไรซ่อนอยู่หรือไม่..?
ขณะที่ปรากฏการณ์การเปลี่ยนโครงสร้างผู้ถือหุ้นครั้งนี้ นำไปสู่เสียงนินทาว่า จะเกิดการเทกโอเวอร์ MVP หรือไม่..?
เพราะ “สุระ” ก็ทำธุรกิจเกี่ยวกับไอทีอยู่แล้ว และอาจได้เห็นการ Synergy ธุรกิจระหว่างกัน…
ถ้า COM7 ได้ MVP มาอยู่ในมือ ก็จะเป็นช่องทางในการโปรโมตสินค้าได้มากขึ้น ผ่านช่องทางการจัดอีเวนต์ของ MVP โดยเฉพาะงาน Thailand Mobile Expo ที่จัดทุกปี
สาเหตุที่ COM7 จำเป็นต้องทำอะไรสักอย่าง เพราะสินค้าไอทีมีการแข่งขันกันสูง (อย่าลืมว่า สินค้าพวกนี้ไม่ได้ซื้อผ่าน COM7 เจ้าเดียว)
ที่สำคัญการเปลี่ยนแปลงของเทคโนโลยีค่อนข้างเร็ว หากไม่ทำอะไรเลย อาจทำให้ COM7 ที่เคยโตแรงส์มาตลอด…
โดยปี 2558 มีรายได้รวม 14,991 ล้านบาท กำไรสุทธิ 268 ล้านบาท ปี 2559 มีรายได้รวม 17,211 ล้านบาท กำไรสุทธิ 406 ล้านบาท ปี 2560 มีรายได้รวม 22,584 ล้านบาท กำไรสุทธิ 608 ล้านบาท ปี 2561 มีรายได้รวม 27,982 ล้านบาท กำไรสุทธิ 891 ล้านบาท และล่าสุดงวด 9 เดือนแรกปีนี้ มีรายได้รวม 23,040 ล้านบาท กำไรสุทธิ 831 ล้านบาท
ต่อไปจะโตแบบมีข้อจำกัดมากขึ้น…
เบื้องต้นแม้ COM7 ไม่ได้ถือหุ้น MVP โดยตรง แต่มีผู้ถือหุ้นใหญ่เป็นคนถือ ซึ่งหาก MVP ไปได้สวย ทำกำไรได้โดดเด่น “สุระ” อาจขายหุ้น MVP ให้กับ COM7 ก็ได้ในอนาคต
โอเค…“สุระ” ก็ได้ราคาพรีเมียมที่ขายให้กับ COM7 ไป
ส่วน COM7 ก็ได้ผลตอบแทนที่คุ้มค่า…
เรียกว่า  win-win กันทั้ง 2 ฝ่าย
ก็เป็นอีกช็อตที่น่าจับตา…
แต่ที่แน่ ๆ ตอนนี้กลิ่นอายเทกโอเวอร์มันเริ่มตลบอบอวลไปทั่วตลาดแล้วน่ะสิ…
หรือเฮียสุระอยากจะออกมาดับกลิ่นอายการเทกโอเวอร์…ก็ไม่ว่ากัน
นักลงทุนจะได้ไม่ต้องคิดหรือตีความไปกันเองให้ปวดหัว…
…อิ อิ อิ…